ତାଣ୍ଡବ ରଚିଲା 'ତିତ୍ଲି' : ଗଜପତି ଓ ଗଞ୍ଜାମରେ ବ୍ୟାପକ କ୍ଷୟକ୍ଷତି | OTV Khabar.\nଭୁବନେଶ୍ୱର : ବାତ୍ୟା 'ତିତ୍ଲି' ସବୁଠୁ ଅଧିକ କ୍ଷତି କରିଛି ଗଜପତି ଜିଲ୍ଲାରେ। ଆନ୍ଧ୍ରର ପଲାସା ନିକଟରେ ଲ୍ୟାଣ୍ଡଫଲ୍ କରିବା ପରେ ତା ପ୍ରଭାବରେ ଭୋର୍ରୁ ଏଠି ଆରମ୍ଭ ହୋଇଥିଲା ଅଣଚାଷ ପବନ ସାଙ୍ଗକୁ ପ୍ରବଳ ବର୍ଷା। ରାସ୍ତା ଉପରେ ଉପୁଡ଼ି ପଡ଼ିଛି ବଡ଼ ବଡ଼ ଗଛ ଓ ବିଦ୍ୟୁତ୍ ଖୁଣ୍ଟ। ପାରଳାଖେମୁଣ୍ଡିରୁ ବିଭିନ୍ନ ସ୍ଥାନକୁ ବିଚ୍ଛିନ୍ନ ହୋଇଛି ଯୋଗାଯୋଗ ।\nସର୍ବାଧିକ କ୍ଷତିଗ୍ରସ୍ତ ହୋଇଛନ୍ତି ବସ୍ତି ଅଞ୍ଚଳର ଲୋକେ। ବହୁ କଚା ଘର ଭାଙ୍ଗି ପଡ଼ିଥିବାବେଳେ ଘର ଛପର ଉଡ଼ି ଯାଇଛି। ପାରଳାଖେମୁଣ୍ଡିରେ ୭ଟି ବାତ୍ୟା ଆଶ୍ରୟସ୍ଥଳୀରେ ଲୋକଙ୍କୁ ରଖାଯାଇଛି। ଉଭୟ ବିଦ୍ୟୁତ୍ ଓ ଟେଲି ଯୋଗାଯୋଗ ଏଠାରେ ସବୁଠୁ ଅଧିକ ପ୍ରଭାବିତ ହୋଇଛି।\nମୋହନା ଅଞ୍ଚଳରେ ବି ତାଣ୍ଡବ ରଚିଛି 'ତିତ୍ଲି'। ପବନର ବେଗ କମିଥିଲେ ବି ଦିନ ତମାମ ପ୍ରବଳ ବର୍ଷା ଲାଗି ରହିଥିଲା।\nଗଜପତି ଭଳି ଗଂଜାମ ଜିଲ୍ଲାରେ ବି ବ୍ୟାପକ କ୍ଷୟକ୍ଷତି ଘଟାଇଛି 'ତିତ୍ଲି' । ସବୁଠୁ ଅଧିକ ପ୍ରଭାବିତ ହୋଇଛି ଗୋପାଳପୁର। ପ୍ରବଳ ବର୍ଷା ସାଙ୍ଗକୁ ୧୨୫ କିଲୋଟମିର ବେଗରେ ପବନ ବୋହିବାରୁ ଏଠି ଉପୁଡ଼ି ପଡିଛି ଅନେକ ଗଛ ଓ ବିଦ୍ୟୁତ୍ ଖୁଣ୍ଟ। ଅଶାନ୍ତ ରହିଛି ସମୁଦ୍ର ବେଳାଭୂମି।\nନିକଟରେ ଥିବା ନୋଳିଆ ବସ୍ତି ଖାଲି କରାଯାଇ ଲୋକମାନଙ୍କୁ ନିରାପଦ ସ୍ଥାନରେ ରଖାଯାଇଛି । ଆସ୍କା ଅଞ୍ଚଳରେ ମଧ୍ୟ ପବନ ଓ ବର୍ଷା ଲାଗି ରହଛି।\n୪ ନକଲି ସାମ୍ୱାଦିକଙ୍କୁ ଗିରଫ କଲା ପୁଲିସ୍\nଲ୍ୟାଣ୍ଡଫଲ୍ ପରେ ରାୟଗଡ଼ା ଦେଇ ପଶ୍ଚିମବଙ୍ଗ ମୁହାଁ ହୋଇଛି। 'ତିତ୍ଲି' ପ୍ରଭାବରେ ରାୟଗଡାରେ ମଧ୍ୟ ପ୍ରବଳ ବର୍ଷା ସାଙ୍ଗକୁ ପବନ କ୍ଷୟକ୍ଷତି ଘଟାଇଛି । ବହୁ ସ୍ଥାନରେ ଗଛ ଉପୁଡି ପଡିଛି। ଘରର ଛପର ବି ଉଡିଛି। କନ୍ଧମାଳ ଜିଲ୍ଲାର ବାଲିଗୁଡା ସମେତ ରାଇକିଆ, ଜି. ଉଦୟଗିରି, ତୁମୁଡିବନ୍ଧ, କୋଟଗଡ, ଦାରିଙ୍ଗବାଡି ଆଦି ଅଞ୍ଚଳରେ ବର୍ଷା ସାଙ୍ଗକୁ ପବନ ଲାଗି ରହିଛି । ବାଲିଗୁଡାରେ ଜନଜୀବନ ସବୁଠୁ ଅଧିକ ପ୍ରଭାବିତ ହୋଇଛି। ବାଲିଗୁଡାରୁ ବିଭିନ୍ନ ସ୍ଥାନକୁ ବସ୍ ସେବା ବନ୍ଦ ରହିଛି।\nସେହିପରି ଦାରିଙ୍ଗବାଡି ଓ ବ୍ରାହ୍ମଣୀ ଗାଁକୁ ସଂଯୋଗ କରୁଥିବା ରାସ୍ତାରେ ବଡ ବଡ ଗଛ ଉପୁଡି ପଡିବାରୁ ଯାତାୟାତ ସମ୍ପୂର୍ଣ୍ଣ ବନ୍ଦ ରହିଛି।\nଏପଟେ 'ତିତ୍ଲି' କ୍ଷୟକ୍ଷତିର ସମୀକ୍ଷା କରିଛନ୍ତି ମୁଖ୍ୟମନ୍ତ୍ରୀ। ଅଧିକ କ୍ଷତିଗ୍ରସ୍ତ ହୋଇଥିବା ଗଜପତି ଜିଲ୍ଲାକୁ ଆଉ ୨ଟି ଏନ୍ଡିଆର୍ଏଫ୍ ଟିମ୍ ପଠାଯାଇଛି। ଜିଲ୍ଲାରେ ଖୁବ୍ଶୀଘ୍ର ସ୍ୱାଭାବିକ ସ୍ଥିତି ଫେରାଇ ଆଣିବାକୁ ଉଦ୍ୟମ କରାଯାଉଛି ବୋଲି ମୁଖ୍ୟ ଶାସନ ସଚିବ କହିଛନ୍ତି।\nପ୍ରଭାବିତ ଅଂଚଳରେ ଏନ୍ଡିଆର୍ଏଫ୍ ୧୩ ଓ ଓଡ୍ରାଫ୍ର ୨୦ଟି ଟିମ୍ ମୁତୟନ ହୋଇ ଉଦ୍ଧାର କାର୍ଯ୍ୟ ଚଳାଇଛନ୍ତି। ଅଗ୍ନିଶମ କର୍ମଚାରୀ ସେମାନଙ୍କୁ ସହଯୋଗ କରୁଛନ୍ତି।
